Foto's: Boere verloor duisende hektaar, vee en wild | Maroela Media
Baie vee en wild is in die brand dood en beseer. Foto: Facebook via Free State Umbrella Fire Protection Association
Soveel as 70 000 ha grond is die afgelope naweek in 'n verwoestende veldbrand in die Boshof-omgewing in die Vrystaat verwoes.
Die oorhoofse brandbeskermingsvereniging (FSUFPA) van die Vrystaat het in 'n verklaring gesê die brand het Saterdag omstreeks 13:30 so 4 km oos van Boshof op die R64 ontstaan. Volgens die vereniging het die uitermate hoë brandgevaartoestande veroorsaak dat die brand vinnig in 'n noordoostelike rigting versprei het. Die vlamme kon teen 20:00 onder beheer gebring word.
"Die AFIS-satellietstelsel dui aan dat ongeveer 70 000 ha gebrand het, maar opnames op die grond is nog nie voltooi nie. Die brand het ongeveer 45 km ver en in party areas tot 20 km breed gebrand," lui FSUPA se verklaring.
Volgens die vereniging het twee huise en 'n voerstoor ook afgebrand. "Baie vee en wild is dood en vermink, maar definitiewe getalle is nog nie bekend nie. Dit is egter bevestig dat daar boere is wat tot 100% van hul weiding verloor het."
Twee huise en 'n voerstoor het ook afgebrand. Foto: Facebook via Free State Umbrella Fire Protection Association
FSUFPA het gesê daar is reeds begin om skenkings in te samel vir lede van die gemeenskap wat deur die brand geraak is.
Daar was ook 'n tweede brand in die Kalkfonteindam omgewing tussen Koffiefontein en Fauresmith. Volgens FSUFPA is geen verslae van dié brand nog ontvang nie, maar die voorlopige AFIS-afmetings dui daarop dat 8 000 ha deur die brand verwoes is.
Instansies wat met die insameling van skenkings behulpsaam wil wees, kan 'n e-pos stuur na [email protected]
"FSUFPA waarsku weer die publiek en brandverenigings dat die brandseisoen in groot dele van die provinsie nog nie verby is nie aangesien die heersende weerstoestande die brandgevaar bepaal en nie net 'n kalenderdatum nie. Die huidige weersomstandighede maak dit baie waarskynlik dat areas wat die laaste maand lae of geen brandrisiko gehad het nie weer 'n tydperk van hoë brandgevaar kan ervaar."
Soveel as 70 000 ha grond is in die brand in die Boshof-omgewing verwoes. Foto: Facebook via Free State Umbrella Fire Protection Association
Vyf op slag dood in trompop botsing
Regtigwaar skokkend hoe ons boere getref word deur allerlei "rampe"…..droogtes, brande, moord….en, en, en…..die verskil is dat hierdie mense kans sien om elke keer weer op te staan en voort te boer.
Wat ek nog nooit kon verstaan nie is dat, tydens sulke rampe soos droogtes, vloede, ens., is dit altyd besighede of die gemeenskap wat help met skenkings….die regering doen byna niks om te help nie. Wys mens net dat hulle eintlik net n onnodige uitgawe is….mors van tyd en geld.
Maar laat daar nou kongres of begrafnis of iets is dan vloei miljoene van ons belasting geld baie vinnig.
Baie kort en kragtig saamgevat.
Simon · 1 jaar gelede
Ek werk in die industrie, die regering doen meer as wat julle dink. Doen eers bietjie navorsing voor jy net afgaan.
Simon noem bietjie vir ons asb..
Martie · 1 jaar gelede
Ek hoop die top ouens van die regering gaan ook persoonlik bietjie kyk en ook n bietjie help.
Ek is in 1960 gebore en sover ek kon onthou het ons vele droogtes gehad. Ons het selfs een jaar terwyl ek nog in laerskool was na 'n Kerk gestap om 'n biddag vir reën by te woon. Droogte is dus vir ons niks nuuts nie, maar sover ek kan onthou het ons NOOIT soveel brande gehad nie – veral NIE op plase nie!!! En nou . . . . . . ?
Kleintjie · 1 jaar gelede
Die vereniging moet dalk beter ondersoek instel. Daar is nog 3 store verwoes wat ook voer ingehad het. Toevallig ken ek die boer wie se grond is. Die einste boer kon ook sy huis verloor het, maar dit kon betyds geblus geword het.
FSUFPA · 1 jaar gelede
Slegs inligting wat met die tyd van die verklaring geverifieer en van amptelike bronne bekom is word vrygestel. Opdatering word gedoen word soos inligting beskikbaar raak.
Seker weer 'n selfsugtige roker se stompie.
Rieks · 1 jaar gelede
Presies wat ek gedink het! Brand het "op die R64 ontstaan". Wat anders as 'n stompie wat by 'n venster uitgegooi is?